**Referat styringsgruppemøte VÅG 28. juni 2022**

Via Teams

Deltagere: Alf Marcus Vang, Asgeir Rustad, Ole Frode Mikkelsgård, Oliv Lundeby, Otto Langmoen, Britt Dahler Bye.

I siste del av møtet: Silje Randby Trane fra HR Prosjekt.

Saksliste:

* HR Prosjekt – tilbakemelding fra arbeidsgruppene
* Revidert mandat arbeidsgruppe ergo, fysio, friskliv
* Leder arbeidsgruppe økonomi
* Eventuelt

**Revidert mandat arbeidsgruppe ergo, fysio, friskliv**

Anne Britt Røst, sektorleder for helse, omsorg og velferd i Åsnes kommune, har sendt inn forslag med revidert mandat. Det skal utvides til å omfatte noen flere oppdrag.

Det innsendte forslaget foreligger ikke ved ferdiggjøring av referat og er derfor ikke vedlagt.

**Leder arbeidsgruppe økonomi**

Økonomisjefen i Våler hadde vervet tidligere. Har sluttet i Våler kommune og har således trådt ut av vervet. Gruppa selv har ikke klart å konstituere ny leder.

Økonomisjefene i Åsnes og Grue ønsker ikke å inneha lederrollen. Det er nødvendig at arbeidsgruppa har et kontaktpunkt mot HR Prosjekt og andre.

Grue får i oppgave å få på plass en ny gruppeleder. Dette fordi det foreligger en anbefaling om at Grue kommune skal være vertskommune.

Ole Frode tar ansvar for å skaffe ny arbeidsgruppeleder og møter opp i neste møte i denne arbeidsgruppa.

**Eventuelt**

**1. NAV: Inngåelse av vertskommuneavtale og framdrift.**

Styringsgruppa har gjort et unntak og sagt at Grue bør være lokasjon for felles økonomikontor.

I parallell prosess om NAV Solør har denne prosessens styringsgruppe pekt på Åsnes og Flisa som aktuell lokasjon.

Mikkelsgård har orientert om framdriften til kommunestyret i Grue og forteller at det er tydelige signaler derfra om at disse tingene henger sammen.

Mikkelsgård: - Det vil være lurt å koordinere disse prosessene, slik at man forhandler vertskommuneavtale om NAV og vertskommuneavtale om økonomikontor samtidig.

Langmoen: - Vi besluttet at vi skulle prøve å få hele vertskommuneavtalen laget i september i politiske utvalg, formannskap og kommunestyrer. Hvis vi skal dit på økonomi, blir det utfordrende fordi vi er på veg inn i ferie og mangler leder i arbeidsgruppa for økonomi. Jeg tror neppe vi rekker til september for økonomi. Kan NAV vente på økonomi?

Rustad: - Det er vanskelig å få økonomigruppas leder klar til september. Det skjer ikke mye nå før et stykke ut i august. Det som skal presenteres i september-møtet skal være ferdig rundt 1. september.

Mikkelsgård: - Det er ikke noen god idé at NAV-prosessen settes på vent. Det kan være en løsning å behandle NAV samtidig som man behandler lokasjon for økonomikontoret. Vi kommunedirektører må engasjere oss i de prosessene vi kjører knyttet til budsjett og økonomistyring. Der burde vi ha diskutert om vi vil strømlinjeforme disse prosessene. Vi kjører budsjettprosessene forskjellig i dag. Må vi tilpasse oss litt til hverandre eller den som skal være leder for økonomikontoret for å få ut stordriftsfordelene? Effekt av felles økonomikontor fordrer samarbeid om budsjettprosess. Det bør vi snakke om i tillegg. Den praten bør tas før vi gjør vertskommuneavtalen. Foreslår at vi får et politisk vedtak om lokasjon på økonomikontor, at det er et eget vedtakspunkt når man vedtar samarbeidsavtalene, og så bruker vi nødvendig tid videre.

**2. Orientering fra Mikkelsgård om kommunestyrevedtak i Grue om Familiens Hus**

Mikkelsgård skal sende vedtaket.

Det ble vedtatt at Grue blir med inn i arbeidsgruppa for å vurdere forsterket samarbeid om Familiens Hus.

Mikkelsgård: - Gjennom arbeidsgruppa jobber vi videre og ser hva det blir til, om hvor tett samarbeidet blir, om det kun blir forsterket samarbeid eller om det blir vertskommunesamarbeid.

**Tilbake til sakslista og HR Prosjekt – tilbakemelding fra arbeidsgruppene**

Silje Randby Trane fra HR Prosjekt kommer inn i møtet. Hun er avdelingsleder på romeriksavdelingen på Jessheim.

Hun har hatt gjennomført møter med lederne i arbeidsgruppene i VÅG-prosjektet.

Hovedhensikten med første møte med hver gruppe var å få mest mulig informasjon fra dem. Rundt 80-90 prosent av tida gikk med til lytting der de fortalte om nå-situasjonen.

Det helt konkrete fra disse møtene er at kartleggingen av nå-situasjonen, og det skal være ferdig i uke 32/33.

Trane melder om at alle hun har snakket med er positive til arbeidet, og hun har gjort oppmerksom på at vi er ambassadører.

Trane: - Nå er vi i en metodikkfase, men vi må innhente data der det er brukermedvirkning. Vi må ha god informasjonsflyt og få flest mulig til å ha eierskap til prosjektet. Brukermedvirkning fordrer informasjonsflyt.

Hvordan få til god informasjonsflyt?

* Kommunedirektørene skriver statusoppdateringer når det er noe konkret å melde og oppsummeringer også i perioder der det ikke har skjedd mye konkret.
* Når det blir besluttet vedtak; hadde det vært mulig å få til felles kommunestyremøter?

Det kan fungere som en liten høringsrunde for politikere med spørsmål, og for å gi politikerne eierskap til VÅG-prosjektet.

I møtene med arbeidsgruppelederne er det snakket om kompetanseheving og rekruttering.

Trane: - Det er viktig å være rause når det gjelder kontor vs. hjemmekontor og fleksible løsninger. Det er mye å hente mht økonomisk støtte til kompetanseheving så lenge det er flere kommuner som samarbeider.

Trane: -Jeg har fått god informasjon av hver gruppeleder, og vi har fått til åpen dialog. Styringsgruppa bør gå bredt ut med informasjon.

Trane utfordret kommunedirektørene til å utforme et avsnitt om VÅG-prosjektet til innlemmelse i en mer generell sommerhilsen til sine ansatte.